  Туспуктэм: Данил Кузнецов Наталия Сильвестрова 1-тӥ тулыспалэ Удмуртиын Семьялэсь арзэ усьтӥзы. Сӥё-дано ужрадэ быдэс элькунысь пӧртэм семьяос люкаськизы: асьсэлэн историзы, вормонъёссы сярысь веразы, быгатонлыкъёссэс возьматӥзы. Ивортодэтъя «Удмуртия» агентстволэн корреспондентэз ужрадэ вуылӥз. « Семья – со котькуд адямилэн улоназ валтӥсез дунлык. Кунамы семьялы котьку но бадӟым саклык висъяське. <…> Асьме элькунамы семьяослы юрттэт сётӥськиз, сётӥське но азьланяз но сётӥськоз » Ярослав Семёнов, Удмуртиысь кивалтэтлэн тӧроез Ужрадэ Ижкарысь Вотинцевъёслэн семьязы пыриськиз. Ирина но Алексей — ужбергатӥсьёс, Соос ужзэс но усто азинто, вить пиналъёссэс но будэтыны вутто. Семьяын ӟеч кусыпъёсты яратон, ог-огдэ валан, кылон но кылзӥськон возё, оско соос. « Ми сюлэммыя улӥськомы, яратыса ог-огмес картэным. Мон ваньзылы сыӵе улон сӥзисько: яратыса, ог-огез гажаса » Ирина Вотинцева Вотинцевъёс выль кужым семьяысьтызы басьто. Соин ик ваньмон дырзэс, со шер сюре ке но, ӵош, ӵыжы-выжыосын ортчытыны тыршо.  «Гужем ми бакчаын ужаськом, выходнойёсы анай-атайёсмы доры ветлӥськомы гуртэ. Яратӥськомы киное ветлыны, катоке пиналъёс ярато яке куасэн ворттылыны. Но ӵемгес ми яратӥськом пукыны гуртын, мае ке ческыт пӧраны но кино учкыны » Ирина Вотинцева Озьы ик ужрадэ Дэбес ёросысь Сунцовъёс — Бушмакинъёс вуылӥзы. Семьязы куинь сузэръёслэсь но одӥг вынлэсь семьяоссэс огазея. Оглом соос 50-лэсь трос!  « Трос нылпиё семья туж юн герӟаськемын луэ: ог-огзэс яратыса, ог-огдылы юрттыса будэ. Соин ик со яратон сётӥськиз милям пиналъёсмылы но. Со пиналъёсмылэн асьсэлэн пиналъёссы табере вань ини » Елена Бушмакина Сунцовъёс — Бушмакинъёс «Это у нас семейное» вожвылъяськонэ пырисько. Отын соос семьяенызы тодмато, вордскем шаерзы сярысь верало, ӵош пӧртэм заданиосты быдэсто. Бадӟым семьяын бадӟымъёс но пиналъёс тупаса уло, котьку но пӧртэм праздникъёсы, шулдыръяськонъёсы люкасько, ог-огзылы гурт ужъёсты быдэстыны юртто. Кылем арын соос, кылсярысь, ӵош, огъя кужымен гужем ӵоже гинэ корка пуктӥзы. « Ог-огмес ми ум вунэтӥське, эшшо но золгес огазеяськиськом. <…> Кырӟанъёс но эктонъёс сяна, милемыз ог-огмы понна кылкутон мылкыд, ог-огмес валан но, конечно, яратон герӟа. Яратон нырысетӥ интыын » Елена Бушмакина Ужрадын Сьӧлта ёросысь Корякинъёслэсь бадӟым семьязэс но данъязы. Туэ соос ВДНХ-ын «Россия» форум-адӟытонын (0+) семьяослы «Родные – Любимые» огъяросси форуме пыриськизы, отын пӧраськонъя мастер-класс возьматӥзы. Кузпалъёс сизьым нылпи будэто, кӧняез ке соос пӧлысь вордосъёс. Корякинъёс Удмуртие форум-адӟытонын ӝуатэм «Сердце России» семья тылэз вайизы. Сӥё-дано ужрадын сое Можга ёросысь спортэз яратӥсь Романовъёслэн семьязылы сётӥзы. Борысь соин XXX элькун тол гурт шудонъёслэсь тылзэс ӝуатозы. Ар ӵоже со семья тыл элькунысь вань каръёсы но ёросъёсы вуылоз. Пусъём, 2024-тӥ ар Россиын но, Удмуртиын но Семьялэн ареныз ялэмын Тодэ вайытом, 2024-тӥ арын 1-ти тулыспалысен анай капиталлэн быдӟалаез будӥз. Тегъёс: семья Семьялэнарез Удмуртия Мерлык  